SK Úradný vestník Európskej únie C 258/13

Uverejnenie žiadosti podľa článku 6 ods. 2 nariadenia Rady (ES) č. 510/2006 o ochrane zemepisných označení a označení pôvodu poľnohospodárskych výrobkov a potravín

(2006/C 258/04)

Týmto uverejnením vzniká právo vzniesť námietku voči žiadosti podľa článku 7 nariadenia Rady (ES) č. 510/2006. Námietky musia byť Komisii doručené do šiestich mesiacov odo dňa tohto uverejnenia.

SÚHRNNÉ IFORMÁCIE

NARIADENIE RADY (ES) č. 510/2006

Žiadosť o zápis do registra podľa článku 5 a článku 17 ods. 2

„ARANCIA DEL GARGANO“

ES č.: IT/PGI/005/0296/10.06.2003

CHOP ( ) CHZO ( X )

Tento oznam je informatívnym zhrnutím. Úplné podrobné informácie môžu zainteresované strany získať v integrovanej verzii výrobnej špecifikácie od vnútroštátnych orgánov uvedených v časti 1 alebo od Európskej komisie (1).

1. Zodpovedný útvar členského štátu

Názov: Ministero delle Politiche Agricole e Forestali Adresa: Via XX Settembre, 20 I-00187 Roma Telefón: 06 481 99 68 Fax: 06 42 01 31 26 e-mail: qtc3@politicheagricole.it

2. Žiadateľ

Názov: Consorzio di tutela e valorizzazione «Gargano Agrumi» Adresa: Via Salita della Bella I-71018 Vico del Gargano (FG) Telefón: 0884–96 62 29 Fax: 0884–96 63 99 e-mail: — Zloženie: výrobcovia/spracovatelia ( ) iné ( X ).

3. Druh výrobku

Trieda 1.6 – Ovocie, zelenina a obilniny bez ďalšieho spracovania alebo spracované

4. Špecifikácia (zhrnutie požiadaviek podľa článku 4 ods. 2)

4.1 Názov: „Arancia del Gargano“

4.2 Opis: Čerstvé ovocie ekotypu „Biondo comune del Gargano“ a miestneho ekotypu „Duretta del Gargano“ miestne nazývaného „arancia tosta“.

Hlavné vlastnosti pomarančov „Arancia del Gargano“ sú tieto.

Biondo Comune del Gargano:

guľatý alebo hruškovitý tvar;

šupka viac-menej tenká, pevná, s relatívne jemným zrnom, sýtej zlatožltej farby;

priemer v strede plodu: minimálne 60 mm;

minimálny výnos ručne vytlačenej šťavy: 35 %.

Biela časť kôry je mäkká a len jemne priľnutá; plodolistová os je nepravidelná, priemerná, poloplná; dužina a šťava sú žltooranžovej farby; obsahuje minimálne 9 % cukru, kyslosť nepresahuje 1,2 %, obsah cukru je minimálne 10° Brix, koeficient dozrievania Brix/bezvodná kyselina citrónová je minimálne 6°.

Arancia duretta:

guľatý alebo oválny tvar, podľa miestnych názvov „duretta tonda“ alebo „a viso lungo“;

šupka má svetlooranžovú farbu s variabilnou sýtosťou, je veľmi hladká s jemnými bradavkami;

tenká dužina s malými vačkami, jantárovožltá, typicky chrumkavá, bez kôstok alebo s malým množstvom kôstok, kyslosť nepresahuje 1,2 %;

priemer v strede plodu: 55-60 mm;

minimálny výnos ručne vytlačenej šťavy: 35 %;

obsah cukru je minimálne 10 %;

obsah cukru je minimálne 11° Brix a koeficient dozrievania Brix/bezvodná kyselina citrónová je minimálne 6,2°.

Všetky opísané typy patria do kategórie ťažkých plodov, ktoré vážia minimálne 100 g, majú rovnomerne sfarbenú šupku a spodná časť stopky je živej zelenej farby.

Pomaranč „Arancia del Gargano“ sa musí uvádzať na trh na účel spotreby v uzavretých, pevných baleniach vyrobených z materiálov rastlinného pôvodu – z dreva alebo z kartónu, s kapacitou od 1 kg do 25 kg. Balenie musí zabezpečovať, bez ohľadu na to, či sú plody zabalené do papiera alebo nie, aby bolo logo „CHZO Arancia Bionda del Gargano“ aspoň na 80 % plodov. Ovocie predávané bez obalu musí byť taktiež označené týmto logom.

4.3 Zemepisná oblasť: Zemepisná oblasť, v ktorej prebieha pestovanie aj balenie, sa nachádza v provincii Foggia (región Apúlia) a spadajú do nej územia obcí Vico del Gargano, Ischitella a Rodi Garganico; presnejšie povedané severné pobrežné a nadpobrežné pásmo predhoria Gargano, ktoré sa tiahne od obcí Vico del Gargano a Rodi Garganico až po obec Ischitella.

4.4 Dôkaz o pôvode: Každá fáza procesu pestovania sa neustále monitoruje. Prostredníctvom zápisov do príslušných zoznamov výrobcov a baliarní, ktoré spravuje kontrolný orgán, je zabezpečená možnosť sledovať, aj spätne, pôvod produktu.

Spätná vysledovateľnosť pôvodu produktu a dôkaz o jeho pôvode sú zabezpečené jednak zápisom každého pomarančovníka do príslušného zoznamu, ktorý založil, udržiava a aktualizuje kontrolný orgán, s uvedením identifikačných prvkov príslušného pomarančovníka a taktiež nahlásením vyprodukovaných množstiev kontrolnému orgánu. Všetky fyzické alebo právnické osoby uvedené v príslušných zoznamoch podliehajú kontrolám zo strany kontrolného orgánu, ako je ustanovené vo výrobnej špecifikácii a v príslušnom pláne kontroly.

4.5 Spôsob výroby: V špecifikácii sa okrem iného ustanovuje, že pomarančovník sa sadí s ohľadom na orografické a pedologické vlastnosti, ktoré sú charakteristické pre danú výrobnú oblasť: na svahoch sa pôda upravuje do terás s múrikmi zo suchého kameňa alebo s hrádzami. Podľa tradície sa používa výlučne sadenica „melangolo“ (citrus mearda) vybavená osvedčením v zmysle platných predpisov.

Pologuľatý tvar pomarančovníka je typickým pre túto oblasť a nazýva sa tu „cupola“: štruktúru stromu tvoria dve hlavné a dve vedľajšie vetvy, ktoré umožňujú listom rásť do kruhového tvaru v štvorcovom rámci. Tento, vnútri dutý, tvar uľahčuje prevzdušňovanie a zber úrody.

Výsadba má tradičnú päťcípu štruktúru s hustotou od 250 do 400 stromov na hektár.

V období od mája do októbra sa pomarančovníky zavlažujú.

Produkcia pomarančov nesmie prekročiť 30 ton na hektár, pokiaľ ide o typ „Biondo comune del Gargano“ a 25 ton na hektár, pokiaľ ide o typ „Duretta del Gargano“.

Vzhľadom na prirodzené merítko dozrievania ekotypu „Arancia del Gargano“ sa obdobie zberu pre druh „Biondo comune del Gargano“ začína 15. apríla a končí koncom augusta a pre druh „Duretta del Gargano“ je to od 1. decembra do 30. apríla.

Zber sa vykonáva ručne nožnicami. Umelé dozrievanie plodov je zakázané.

Produkt s označením CHZO „Arancia del Gargano“ možno baliť výhradne v oblasti pôvodu, ktorá je uvedená v bode 4.3, s cieľom zaručiť možnosť identifikácie a spätnej vysledovateľnosti produktu.

4.6 Súvislosti: Žiadosť o zápis do registra CHZO je založený na dobrej povesti tohto citrusového plodu. Klimatické podmienky oblasti, kde sa tieto citrusové plantáže nachádzajú, predstavujú výrazné kvalitatívne výhody: v prvom rade, vďaka mierne teplému podnebiu nevznikajú vážne ochorenia plodov ani stromov. Druhý aspekt klimatických podmienok je ten, že autentický charakter citrusových plodov oblasti Gargano je špecifický svojím obdobím dozrievania: myslí sa tým nielen január, február alebo marec, ale aj koniec apríla a máj, a aj august – čiže viacero mesiacov po období dozrievania vo všetkých ostatných citrusových oblastiach Talianska. Poslednou, taktiež veľmi dôležitou, výhodou je, že Arancia del Gargano má veľmi dobré konzervačné vlastnosti, vďaka čomu mohol kedysi tento plod cestovať 30 či 40 dní a aj napriek tomu bol do Chicaga či New Yorku dovezený v neporušenom stave. Arancia del Gargano vďačí za svoj rozvoj a povesť nielen jedinečným organoleptickým vlastnostiam, zvláštnej forme, súhrnu pedo-klimatických podmienok výrobnej oblasti (červená vápenatá pôda, bohatá predovšetkým na železo a mangán, vo väčšine prípadov strmá – na vrcholoch kopcov a na úpätiach dolín; jej orientácia smerom k studeným vetrom môže zapríčiniť náhle poklesy teploty), ale aj neustávajúcemu úsiliu človeka, ktorý postupne vybudoval obrovské dedičstvo agronomických znalostí.

Už v staroveku sa povesť o plode Arancia del Gargano rozniesla aj za regionálne hranice a jeho meno je spomenuté v dielach rôznych autorov, ako napr. Gabriela d'Annunzio. Od 17. storočia sú citrusové plody z Gargana dôvodom usporadúvania veľkého sprievodu, ktorý sa až dodnes koná raz do roka vo februári na počesť svätého Valentína, patróna citrusových sadov, počas ktorého sa vysväcujú pomarančovníky, citrónovníky a taktiež ich plody. Zachovalo sa mnoho spisov, fotografií, plagátov a prospektov, ktoré svedčia o výnimočnej medzinárodnej povesti, ktorú získali jedinečné a znamenité citrusové plody z Gargana.

Prvé historické zmienky o pestovaní citrusových plodov na tomto území sú z roku 1003 a spísal ich Melo, princ z Bari. Chcel Normanďanom dokázať, že pôda oblasti Gargano je plodná a úrodná a tak im poslal „pomi citrini“ z Gargana, čo boli vlastne plody sadenice „melangolo“ čiže pomarančovníka horkého (arancio amaro). V 17. storočí sa ešte viac zintenzívnila už aj tak značne rozvinutá výmena citrusových plodov medzi obcami Vico del Gargano a Rodi Garganico a Benátčanmi. Tieto intenzívne obchodné styky pretrvávali až do 19. storočia a povesť plodov Arancia del Gargano sa rozšírila aj do ďalších európskych či amerických štátov.

4.7 Kontrolný orgán:

Názov: C.C.I.A.A. di Foggia Adresa: via Dante, 27 I-71100 Foggia Telefón: 0881797111 Fax: 0881726046 e-mail: —

Kontrolný orgán je povereným verejným orgánom.

4.8 Označovanie etiketami: Balenia musia byť označené týmito údajmi:

„Arancia del Gargano“, za ktorým môže nasledovať názov predávaného druhu „biondo comune“ alebo „duretta“, logo, celý názov CHZO a údaje o výrobcovi, baliarni, maloobchodnej spoločnosti a čistej pôvodnej hmotnosti.

Produkty, pri príprave ktorých sa počas výroby či spracovaní používa produkt CHZO „Arancia del Gargano“, sa môžu uvádzať na trh v baleniach s odkazom na toto označenie bez uvedenia loga Spoločenstva pod podmienkou, že:

produkt s chráneným označením osvedčeným v tomto znení je jediným druhom patriacim do tejto kategórie produktov;

používatelia produktu s chráneným označením získali povolenie od držiteľov duševného vlastníctva vyplývajúceho z registrácie CHZO, ktorí sú členmi združenia na ochranu označenia pôvodu zriadeného na tento účel ministerstvom poľnohospodárstva a lesníctva. Toto pomocné združenie zabezpečí aj zápis používateľov CHZO do príslušných registrov a dozor nad správnym používaním chráneného označenia pôvodu. Pokiaľ takéto združenie neexistuje, uvedené úlohy bude vykonávať ministerstvo poľnohospodárstva a lesníctva ako vnútroštátny orgán zodpovedný za vykonávanie nariadenia (EHS) č. 2081/92.

Logo pozostáva zo štylizovaného obrázka dvoch pomarančov s vetvičkou a listami v rámci elipsovitej koruny: na korune je nápis „Arancia del Gargano“ a dole, uprostred tohto nápisu, je poznámka „Indicazione Geografica Protetta“.

Znázornené pomaranče sú oranžovej farby, nápis „Arancia del Gargano“ je biely na oranžovom podklade, vetvička a listy sú zelené, nápis „Indicazione Geografica Protetta“ je štylizovaný (oblúk v dolnej perspektíve) a vytieňovaný.

4.9 Vnútroštátne požiadavky: —

(1) Európska komisia, Generálne riaditeľstvo pre poľnohospodárstvo a rozvoj vidieka, Politika kvality poľnohospodárskych produktov, B-1049 Brusel.